《题息斋竹为袁仲芳赋》
元代·丁复

息斋老仙不可呼，封君千户渭川都。绿云旌纛翡翠跗，眼中万个森相扶。

澄波悬影倒玉壶，飞烟澹拂□如无。当时可人商德符，仁皇邸西作浮图。

不喜神骏游八极，复爱胜绝罗寰区。素壁不得画神鬼，亦不得用金朱涂。

但令水墨写河岳，苍松赤桧盘根株。此君政尔在所娱，臣衎笔妙生须臾。

往往袖手立商侧，口虽不语心胡卢。商也蓄机致李劬，积叠壑谷空其馀。

一朝清风吹鹤车，电绕左右龙徐趋。指点谓此何所须，古来丰镐王者居。

渭水东来是为墟，群流如辋土膏腴。地产宜竹连沮洳，衎应补之臣弗如。

一时京都传盛事，走方年少宗为迂。空尘成云下步驱，明明柯干照鬓须。

绿色不愧竹与俱，老客江南搔雪颅。见此祇复增长吁，何当唤起二大夫。

作者简介：元台州天台人，字仲容。仁宗延祐初游京师。被荐，不仕，放情诗酒。晚年侨居金陵。其诗自然俊逸，不事雕琢。有《桧亭集》。